Obama, thirrje kongresit për miratimin e reformës në shëndetësi
Kongresi amerikan filloi sot debatin për reformë në sistemin e kujdesit shëndetësor në vend
Presidenti amerikan Barak Obama u bëri thirrje ligjvënësve të miratojnë ligjin për reformë në sistemin e kujdesit shëndetësor në vend. Siç njofton korrespondenti i Zërit të Amerikës Kent Klein, presidenti u takua me demokratët në Dhomën e Përfaqësuesve. Presidenti Obama tha se Kogresi ka një mundësi unike për të marrë një vendim historik. Ndërsa dhoma e përfaqësuesve debatonte planin demokrat për reformën shëndetësore, presidenti Obama nga oborri i Shtëpisë së Bardhë u bëri thirrje ligjvënësve që të votojnë për planin e kujdesit shëndetësor. Ai tha se kongresi duhet të kthejë besimin që votuesit i kanë dhënë atyre, veçanërisht kur është koha më e vështirë për ta bërë këtë. Plani që po debatohet do të kushtonte më shumë se 1 trillion dollarë për më shumë se 10 vjet, dhe do të zgjeronte sigurimet shëndetësore për dhjetëra miliona amerikanë të cilët nuk janë të siguruar. Republikanët e kundërshtojnë fuqishëm këtë iniciativë të demokratëve. Guvernatori Haley Barbour, nga shtetit jugor i Misisipit, tha në fjalimin e përjavshëm të republikanëve në radio dhe në internet se ligjvënësit duhet të shqyrtojnë një plan të ndryshëm. Por presidenti Obama thotë se ky plan do të sjellë atë lloj ndryshimi që i nevojitet vendit. Presidenti Obama u takua me kryetaren e dhomës së përfaqësuesve Nensi Pelozi dhe me disa udhëheqës të tjerë legjislativë, në përpjekje për të siguruar mbështetje për projekligjin. Disa demokratë kanë thënë se ata do të votojnë kundër projekligjit. Presidenti Obama dëshiron miratimin e projektligjit për reformimin e kujdesit shëndetësor deri në fund të këtij viti, dhe ka shpenzuar disa muaj duke bërë fushatë në favor të reformave në shëndetësi. //fg//